Volbank regters sal Ramaphosa-aansoek aanhoorPres. Cyril Ramaphosa. (Foto: ANC/Twitter) Die saak tussen pres. Cyril Ramaphosa en oudpres. Jacob Zuma sal Donderdag voor ŉ volbank regters aangehoor word. Ramaphosa se dringende aansoek om Zuma se privaat vervolging van hom stop te sit, sou aanvanklik Dinsdag op ŉ virtuele platform aangehoor word. Dit sal egter nou in die Johannesburgse hooggeregshof self plaasvind. Die Jacob Zuma-stigting het oudergewoonte ŉ eier hieroor gelê en op Twitter gesê geen partye het gevra vir ŉ volbank regters nie. Die stigting het in Desember, op die vooraand van die ANC se leierskapsverkiesing, aangekondig dat Ramaphosa strafregtelik aangekla word as ŉ medepligtige tot “misdade wat deur onder andere adv. Billy Downer gepleeg is”. Volgens Zuma wil Ramaphosa in sy hofaansoek vra dat die hof hom van die wet vrystel wat bepaal dat mense wat strafregtelik aangekla word, persoonlik in die hof moet verskyn. “Dit is ŉ ongewone versoek deur iemand wat geen siekte of ander redes het behalwe dat hy die president van die land is nie,” lui die antwoordende verklaring wat Zuma Vrydag by die hof ingedien het. In hofstukke wat Ramaphosa Dinsdag by die hof ingedien het, sê hy dat Zuma se poging om hom te vervolg ongeldig en onwettig is. Ramaphosa het kort ná die stigting se aankondiging gereageer en Zuma se “misbruik van regsprosesse” en verdraaiing van die nolle prosequi-bepaling “met absolute minagting” verwerp.